“Zuma is onskuldig oor Nkandla”Pres. Jacob Zuma se woning in Nkandla, KwaZulu-Natal ANC-LPs het Dinsdag versoek dat pres. Jacob Zuma van enige oortreding in die omstrede Nkandla-sage vrygespreek sal word. Die LPs het gesê daar is geen bewyse dat Zuma die luukshede by sy huis in KwaZulu-Natal versoek het of dat hy bewus was van die wanbesteding van publieke fondse toe die koste van die sogenaamde veiligheidsopgraderings tot R246 miljoen eskaleer het nie. “Wat baie duidelik is, is dat die president nie enigiets versoek het nie en die president het nie enige geld ontvang nie,” het ANC-LP Mmamoloko Kubayi gesê. Opposisiepartye het verlede week uit die ad hoc-komitee oor Nkandla onttrek nadat die regerende party nie die Openbare Beskermer se bevinding, dat Zuma ŉ gedeelte van die projek moet terugbetaal, wou afdwing nie. Senior ANC-LP Mathole Motshekga het Dinsdagoggend dit benadruk dat hy meen die Openbare Beskermer, Thuli Madonsela, se werk is onderworpe aan parlementêre oorsig en dat die opposisie doelbewus nie die grondwet in hierdie geval reg interpreteer nie. “Ons moet hierdie saak nou afhandel,” het hy gesê. “Die regstellende stappe wat die OB aanbeveel het, is nie verpligtend vir die parlement nie, want indien dit wel só was, het die OB regsbevoegdheid bó die parlement. Dit sou absurd wees.” Die ad hocpkomitee het Dinsdag gesê hy is gereed om sy verslag te begin opstel sodat hy die verslag voor die sperdatum van 24 Oktober aan die Nasionale Vergadering kan oorhandig. Die komitee vergader weer volgende week.